Guangxi

Guangxi (forenklet kinesisk: 广西, tradisjonell kinesisk: 廣 西, pinyin: Guǎngxī, også transkribert Kuang-hsi eller Kwangsi, fullt navn Den autonome region Guangxi Zhuang (广西壮族自治区, 廣西壯族自治區, Guǎngxī Zhuàngzú Zìzhìqū) er en autonom region i Folkerepublikken Kina. Før 1949 var den en provins. Kinesisk enkelttegnsforkortelse er 桂 for Gui.

Hovedstaden er Nanning. Før 1914 var Guilin hovedstad.

Kystlinje 
For det meste av sin historie hadde Guangxi ingen kystlinje. I 1952 ble en liten del av Guangdongs vestligste kyststripe gitt til Guangxi, som slik fikk adgang til havet. Dette ble reversert i 1955, men så justert tilbake på nytt i 1965.

Historie 
Allerede på det 3. århundre før vår tid betraktet det kinesiske Qin-dynastiet regionen som sitt, men uten å kunne utøve noen reell myndighet der. Fra før var regionen i det ikkekinesiske Nanyueriket, og de klarte å hevde seg. Etter hvert klarte etterfølgende kinesiske keiserdynastier å gjøre seg gjeldende og legge under seg området. 

Det var stadig oppstander i Guangxi, mange av dem svært voldsomme med store tap av menneskeliv. Det var her Taipingopprøret begynte (som Jintianopprøret), det som ble Kinas blodigste borgerkrig.

Etter keiserrikets fall og sentralmaktrens sammenbrudd var det krigsherrer som styrte. Den  såkalte Guangxiklikken under Lu Rongting sluttet seg snart til Kuomintang i naboprovinsen Guangdong. Andre krigsherrer som Li Zongren og en rekke yngre generaler hadde også sine områder, men underkastet seg i 1936 Kuminintangs regjering. 

Under annen verdenskrig okkuperte den japanske hær deler av provinsen. I 1945 tilfalt den atter Kuomintang, og i 1949 kom kommunistene til makt.

Befolkning 

Guangxi er hjem til mennesker fra 12 av de nasjonalgrupper som er anerkjent av Folkerepublikken Kina som egne folk. Regionen er et særlig området for zhuangfolket. Foruten dem har regionen folkegruppene han, yao, miao, dong, mulam, maonan, hui, gin, yi (folk), sui og gelao. Det er også vesentlig mindre grupper fra 25 andre folkegrupper.

Administrative enheter 
Guangxi er delt inn i 14 enheter på prefekturnivå, som alle er byprefekturer.

Disse 14 enhetene på prefekturnivå er inndelt i 109 enheter på fylkesnivå (34 distrikter, 7 byfylker, 56 fylker og 12 autonome fylker). Disse er igjen inndelt i 1232 enheter på kommunenivå (699 bykommuner, 369 kommuner, 58 etniske kommuner og 106 subdistrikter).

Se også 
 Zhongnan

Referanser

Eksterne lenker 
 

Provinser i Kina
Provinser i Folkerepublikken Kina
 
Stater og territorier etablert i 1958